Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    874

от       14   октомври        2016 година

ЗА одобряване на законопроект

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на Закона за съсловната организация на медицинските сестри, акушерките и асоциираните медицински специалисти.
2. Предлага на Народното събрание да разгледа и приеме законопроекта по т. 1.
3. Министърът на здравеопазването да представи законопроекта по т. 1 в Народното събрание.

МИНИСТЪР-ПРЕДСЕДАТЕЛ: /п/ Бойко Борисов

ЗА ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Веселин Даков
Вярно,
ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”: 
/Веселин Даков/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за изменение и допълнение на Закона за съсловната организация на медицинските сестри, акушерките и асоциираните медицински специалисти

(Обн., ДВ, бр. 46 от 2005 г.; изм. и доп., бр. 85 от 2005 г., бр. 30, 59 и 75 от 2006 г., бр. 41 от 2007 г., бр. 13 от 2008 г., бр. 41 от 2009 г. и бр. 98 и 101 от 2010 г.)

§ 1. В чл. 1 се правят следните изменения и допълнения:
1. Досегашният текст става ал. 1 и в нея след думите „професиите им“ се добавя „и професионалното им развитие“.
2. Създава се ал. 2:
„(2) Цел на професионалното развитие на медицинските сестри, акушерките и асоциираните медицински специалисти е да се поддържат, повишават и разширяват теоретичните знания и практическите умения, необходими за осигуряване на качествени здравни грижи.“
§ 2. В чл. 8 се правят следните изменения и допълнения:
1. В т. 5 думата „практика“ се заменя с „медицинска практика по здравни грижи“.
2. Създава се т. 7а:
„7а. приема Квалификационна рамка за професионално развитие на медицинските сестри, акушерките и асоциираните медицински специалисти, състояща се от квалификационни нива;“.
§ 3. В чл. 20, т. 3 думите „практика за“ се заменят с „медицинска практика по здравни грижи при“.
§ 4. В чл. 39 се правят следните допълнения:
1. В т. 2 след думата „практика“ се добавя „по здравни грижи“.
2. Създава се т. 5:
„5. повишават професионалната си квалификация чрез продължаващото медицинско обучение.“
§ 5. В чл. 40 се правят следните допълнения:
1. В т. 1 след думата „предвидени“ се добавя „в този закон и“.
2. В т. 2 след думата „практика“ се добавя „по здравни грижи“.
§ 6. В § 1 от Допълнителната разпоредба се създава т. 4:
„4. „Квалификационни нива“ са нива на професионално развитие на медицинските сестри, акушерките и асоциираните медицински специалисти, които отразяват придобитите знания, умения и компетентности, усвоени в рамките на продължаващото медицинско обучение и/или специалност в системата на здравеопазването за период пет години.“

Заключителна разпоредба

§ 7. В Закона за здравето (обн., ДВ, бр. 70 от 2004 г.; изм. и доп., бр. 46, 76, 85, 88, 94 и 103 от 2005 г., бр. 18, 30, 34, 59, 71, 75, 81, 95 и 102 от 
2006 г., бр. 31, 41, 46, 59, 82 и 95 от 2007 г., бр. 13, 102 и 110 от 2008 г., бр. 36, 41, 74, 82, 93, 99 и 101 от 2009 г., бр. 41, 42, 50, 59, 62, 98 и 100 от 2010 г., бр. 8, 9, 45 и 60 от 2011 г., бр. 38, 40, 54, 60, 82, 101 и 102 от 2012 г., бр. 15, 30, 66, 68, 99, 104 и 106 от 2013 г., бр. 1, 98 и 107 от 2014 г., бр. 9, 72, 80 и 102 от 2015 г. и бр. 17 и 27 от 2016 г.) се правят следните изменения:
1. В чл. 178, ал. 1 думите „е право на всички“ се заменят със „се провежда за“.
2. В чл. 182:
а) в ал. 1 думите „провеждат и регистрират“ се заменят с „провеждат, регистрират и контролират“;
б) алинея 4 се отменя.

Законът е приет от 43-ото Народно събрание на ……………..…... 2016 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

						(Цецка Цачева)

М  О  Т  И  В  И

към проекта на Закон за изменение и допълнение на Закона за съсловната организация на медицинските сестри, акушерките и асоциираните медицински специалисти

Предложеното изменение в Закона за съсловната организация на медицинските сестри, акушерките и асоциираните медицински специалисти цели да регламентира професионалното развитие на специалистите по здравни грижи. Професионалното развитие на медицинските сестри, акушерките и асоциираните медицински специалисти следва да гарантира поддържането, повишаването и разширяването на теоретичните знания и практическите умения, необходими за осигуряване на качествени здравни грижи. То ще се отразява в квалификационни нива, определени в квалификационна рамка, приета от Българската асоциация на професионалистите по здравни грижи. Квалификационните нива ще удостоверяват придобити знания, умения и компетентности, усвоени в рамките на продължаващото медицинско обучение или придобита специалност в системата на здравеопазването за период пет години. Със законопроекта се предлага прецизиране на понятието „добра медицинска практика“ в областта на здравните грижи. Уточняването цели да изясни, че правилата за добра медицинска практика са по отношение на здравните грижи, предоставяни от медицинските сестри, акушерките и асоциираните медицински специалисти. 
Въвеждането на квалификационните нива ще създаде условия за реализация на целите и мерките, предвидени в Програмата на правителството за стабилно развитие на Република България за периода 2014-2018 г. и в Концепция „Цели за здраве 2020“. В резултат от регламентирането им ще се отговори на високите изисквания към квалификацията на медицинските специалисти и по този начин ще се гарантира сигурността и безопасността на пациентите. Качеството на здравните грижи е от ключово значение за гарантиране на високо ниво на защита на здравето и безопасността на гражданите и за доверието в системата на здравеопазването.
Това предложение отразява в максимална степен структурата и верифицирането на продължаващото обучение, което Българската асоциация на професионалистите по здравни грижи провежда. 
Предложението е в съответствие със стратегическите документи на правителството: Програма на правителството за стабилно развитие на Република България за периода 2014-2018 г. и Концепция „Цели за здраве 2020“. 

В Програмата на правителството са предвидени конкретни мерки за подкрепа на системата на продължаващото обучение в системата на здравеопазването.
Според Концепция „Цели за здраве 2020“ здравните професионалисти на бъдещето трябва да бъдат подкрепени от лесен достъп до възможности за учене през целия живот, за да актуализират своите знания и умения и да реагират на новите здравни предизвикателства. Според Концепцията тази цел ще се постигне чрез усъвършенстване на системата за обучение и квалификация, гарантираща качеството на медицинската помощ чрез развитие на системата за продължаващо медицинско обучение и повишаване на контрола и отговорността на съсловните организации на медицинските специалисти при организирането и провеждането на обучението. 
Съгласно чл. 182 от Закона за здравето Българската асоциация на професионалистите по здравни грижи организира, координира, провежда и регистрира продължаващото обучение на медицинските сестри, акушерките и асоциираните медицински специалисти. С настоящия проект се предлага съсловните организации да упражняват и контрол върху провеждането на продължаващото медицинско обучение. Резултатите от продължаващото обучение обаче не са обвързани с професионалното развитие. На този етап участието в продължаващото обучение е единствено в зависимост от стремежа и желанието на професионалистите по здравни грижи за лично и професионално усъвършенстване. Предлагат се и промени в чл. 178, ал. 1 от Закона за здравето, които отразяват промените в характера на продължаващото медицинско обучение, предлагани с настоящия законопроект.
Развитието на медицинската наука и технологии поставя високи изисквания към квалификацията на медицинските специалисти, което налага непрекъснатото й поддържане и повишаване. Сигурността и безопасността на пациентите е в пряка зависимост от квалификацията на всички медицински специалисти. Качеството на здравните грижи е от ключово значение за гарантиране на високо ниво на защита на здравето и безопасността на хората и за доверието в системата. Това е водещата причина за предлаганото изменение и допълнение на Закона за съсловната организация на медицинските сестри, акушерките и асоциираните медицински специалисти.

В регистъра на Българската асоциация на професионалистите по здравни грижи са вписани 23 433 медицински сестри, 3232 акушерки, 
918 рехабилитатори, 2515 медицински лаборанти, 991 рентгенови лаборанти, 
1912 фелдшери, един ортопедичен техник и 30 масажисти в работоспособна възраст и са потенциални участници в продължаващото обучение.
За реализация на предлаганите със законопроекта мерки не са необходими средства от държавния бюджет.
Проектът на Закон за изменение и допълнение на Закона за съсловната организация на медицинските сестри, акушерките и асоциираните медицински специалисти не съдържа разпоредби, транспониращи актове на Европейския съюз, поради което не се налага изготвяне на справка за съответствие с европейското право.

МИНИСТЪР-ПРЕДСЕДАТЕЛ:

							(Бойко Борисов)

Р е п у б л и к а   б ъ л г а р и я
МИНИСТЕРСКИ СЪВЕТ

№……….………………….		
……………………. 2016 г.	ДО

ПРЕДСЕДАТЕЛЯ НА 
НАРОДНОТО СЪБРАНИЕ

г-жа ЦЕЦКА ЦАЧЕВА

УВАЖАЕМА ГОСПОЖО ЦАЧЕВА,

На основание чл. 87, ал. 1 от Конституцията на Република България изпращам Ви одобрения с Решение ................... на Министерския съвет от 2016 г. проект на Закон за изменение и допълнение на Закона за съсловната организация на медицинските сестри, акушерките и асоциираните медицински специалисти.

Приложение: съгласно текста.

МИНИСТЪР-ПРЕДСЕДАТЕЛ:

							(Бойко Борисов)